**Pārskats**

 **par Latvijas Būvniecības padomes darbu**

**2021. gadā**

Sagatavots pamatojoties uz MK 26.08.2024. noteikumu Nr.513 “Latvijas Būvniecības padomes izveidošanas un darbības kārtība” 18.9. .punkta pamata

Pārskatā lietotie saīsinājumi

BIM – Būvniecības informācijas modelēšana

BIS – Būvniecības Informācijas sistēma

BRA – Būvmateriālu ražotāju asociācija

BVKB – Būvniecības valsts kontroles birojs

CFLA – Centrālā finanšu un līgumu aģentūra

EM – Ekonomikas ministrija

ES – Eiropas Savienība

### FIDIC - Starptautiskā Inženieru Konsultantu federācija

FM – Finanšu ministrija

LAS - Latvijas Arhitektu savienība

LBP, Padome – Latvijas Būvniecības padome

LBS – Latvijas Būvinženieru savienība

LIKA – Latvijas Inženierkonsultantu asociācija

LKI – Latvijas kvalifikāciju ietvarstruktūra

LSGŪTIS - Latvijas siltuma, gāzes un ūdens tehnoloģijas inženieru savienība

LTRK – Latvijas Tirdzniecības un Rūpniecības kamera

MK – Ministru kabinets

NEP – Nozaru ekspertu padome

NVO – nevalstiskās organizācijas

PIL – Publisko iepirkumu likums

VARAM – Vides aizsardzības un reģionālās attīstības ministrija

VBN – Ministru kabineta noteikumi Nr.500 “Vispārīgie būvnoteikumi”

VSS – valsts sekretāru sanāksme

Šis bija trešais un pēdējais, ar Ekonomikas ministrijas 2018.gada 29.novembra rīkojumu Nr. 2.17-1/2018/78 "Par Latvijas Būvniecības padomes personālsastāva apstiprināšanu" izveidotās padomes darbības gads. Gada laikā bijušas izmaiņas Padomes personālsastāvā.

Padomi turpināja vadīt Gints Miķelsons (Latvijas Būvuzņēmēju partnerība (turpmāk tekstā – Partnerība)), vietnieks – Artis Dzirkalis (LBS).

2021.gadā notika vienpadsmit Padomes sēdes. Ņemot vērā valstī noteikto ārkārtas situāciju, saistībā ar pandēmijas COVID-19 izplatību, sēdes notika tiešsaistē MS Teams vidē. Sēdes bija atklātas. Sēdes protokoli un Darba kārtības tikla publicēti un skatāmi Ekonomikas ministrijas mājas lapā internetā: <https://www.em.gov.lv/lv/padomes-sezu-darba-kartiba-protokoli> .

# **1. Padomes izvirzītie mērķi un uzdevumi**

## **Latvijas Būvniecības nozares attīstības stratēģija 2017.-2024. gadam**

2020.gada beigās Padome izvērtēja “ Latvijas Būvniecības nozares attīstības stratēģijas 2017.-2024.gadam”[[1]](#footnote-1) izpildes rezultātus. (LBP 03.12.2020. sēde prot. Nr.12 1.§). Tika apkopoti statistikas rādītāji par Stratēģijas izpildi:

Stratēģijā 2017.gadā tika definētas kopā 35 aktivitātes, no tām 10 paveiktas, 5 zaudējušas aktualitāti, joprojām paliek spēkā 20 aktivitātes turpmākajiem 3,5 gadiem (procesā esošas aktivitātes – 10, nav uzsāktas – 8).

Ņemot vērā šajā gadā izveidojušos situāciju un pandēmijas COVID -19 ietekmi, tika ierosināts iekļaut piecas jaunas aktivitātes ar kurām varētu papildināt Stratēģijas rīcības virzienus stratēģisko mērķu sasniegšanai.

**Virzība uz stratēģiskajiem mērķiem 2024.gadam**

* Būvniecības nozares apgrozījums pieaug: 3 miljardi EUR gadā *(2020.gadā 2,42 miljardi EUR , 2021.gada 3 ceturkšņos 1,72 miljardi EUR (CSP dati))*
* Produktivitāte aug: >50k Eur gadā / 1 nodarbinātais (LV starp Top 10 ES)

*(2018.gadā ES vidēji 46 tūkst EUR /1 nodarbināto, LV 27.vietā ar 16.1 tūkst EUR/ 1 nodarbināto (Eurostat dati))*

* Vienota kvalitātes sistēma, nozares dalībnieki Apmierinātie > Neapmierinātie

*( 2019. gadā EM veiktajā pētījumā[[2]](#footnote-2) būvniecības nozarē sniegto pakalpojumu kvalitāte novērtēta ar 78% no 100%)*

* Gudri būvspeciālisti: nozares dalībnieku apmierinātības līmenis, pieaudzis vidējā un augstākā līmeņa kvalificēto un sertificēto skaits.

*( 2021.gadā aktīvo sertifikātu skaits – 7582 (BIS statistika))*

* Efektīvi būvniecības procesi: mazāka birokrātija, 2x ātrāki termiņi, digitalizēti risinājumi

*(Doing Busines pētījums, būvatļaujas saņemšana – 2018.gadā Latvija 49.vietā, 192 dienas, 2020.gadā Latvija 56.vietā – 192 dienas. No 2020.gada 1.janvāra viss administratīvais process notiek digitalizēti BIS. Izstrādāts normatīvais regulējums, kas samazinās birokrātiju, atrodas pieņemšanas procesā)*

.

**Padome 2021. gada 15.aprīlī ar balsu vairākumu apstiprina Latvijas Būvniecības nozares attīstības stratēģijas 2024.gadam aktivitāšu plānu, nosakot, ka 2020. gadā iesāktās aktivitātes pēc plāna tiek turpinātas arī 2021. gadā.**

## **1.2. Padomes darbības mērķi un uzdevumi 2021.gadam**

Padome 2021.gada 18.februāra sēdē (LBP 18.02.2021. sēde, prot. Nr.2 1.§) apstiprina piecas Padomes darbības prioritātes 2021.gadā :

1. Būvniecības regulējuma pilnveidošana;
2. Būvspeciālistu sertificēšanas sistēmas pilnveidošana (vadlīnijas sertificēšanas institūcijām, ugunsdrošības kompetences/atbildības);
3. Publisko iepirkumu sistēmas pilnveidošana;
4. Zaļās būvniecības sistēmas izveide;
5. Latvijas Būvniecības padomes reforma.

Lai jautājumi virzītos uz priekšu, Padome nolēma pie katras no prioritātēm veidot darba grupu un noteikt katrai tēmai atbildīgo,kas koordinē šos jautājumus un aktivitātes.

G.Miķelsons(Partnerība)uzņēmās atbildību parLatvijas Būvniecības padomes reformu, Zaļās būvniecības sistēmas izveide un arī koordinēt jautājumus piePublisko iepirkumu sistēmas pilnveidošanas.

O.Feldmane EM Būvniecības politikas departamenta direktore apstiprināja, ka EM pārvalda Būvniecības regulējuma pilnveidošanu.

Padome vienojās, ka būvniecības nozares NVO ir jāuzlabo sadarbības modelis ar valsts pārvaldi kopumā (tsk. ar EM) Būvniecības nozares pārvaldības un attīstības jautājumos.

Padomes locekļi nolēma padomāt par resursiem, kas ir nozaru NVO rīcībā, lai papildus EM resursiem, būtu iespējams identificēt kopējos pieejamos resursus, kas ļautu pavirzīt kādus jautājumus ātrāk uz priekšu.

# **1.3. Tikšanās ar ekonomikas ministru Jāni Vitenbergu**

Padome aicināja ekonomikas ministru uz dialogu ar mērķi vienoties par kopīgu redzējumu 2021.gada plāniem, saprast, kas abām pusēm svarīgi, kā arī uzlabot savstarpēju dialogu un fokusēties uz redzamiem rezultātiem, kas kopumā nozarē varētu kaut ko mainīt (LBP 03.03.2021. sēde prot. Nr.3**)**

**Ekonomikas ministrs Jānis Vitenbergs** pateicās Būvniecības nozarei, norādot, ka iepriekšējais gads gan ministrijai, gan visai tautsaimniecībai ir bijis tāds turbulences gads. Kādam ir gājis labāk, bet ir nozares kurām iet ļoti slikti, tāpēc fokuss un resursi no ministrijas puses ir bijuši vērsti, lai palīdzētu šīm nozarēm un tās saglabātu. Tas kā būvniecības nozare ir strādājusi ir labi. Nozare sarunās vienmēr rada iespaidu, ka nav labi, un varētu būt labāk, bet par spīti smagajiem apstākļiem, nozarē ir bijis pat apjoma pieaugums.

Vienlaikus ministrs vēlējās saņemt nozares viedokli par būtiskiem, valdībai svarīgiem jautājumiem:

* Vai finansiāls atbalsts augstas gatavības lielajiem būvniecības projektiem nenovedīs pie pārkaršanas riskiem? Jo EM ziņojumā valdībai, tika norādīs, ka būvniecības nozare tiks galā.
* Ministrija ir sākusi veicināt protekcionismu un vietējo ražotāju atbalstu, ar publisko iepirkumu palīdzību. Arī citas valstis savus ražotājus atbalsta ar legāliem instrumentiem, lai ražotāji būtu konkurētspējīgi un vairāk nauda paliktu vietējā ekonomikā. Šajā jautājumā tiek gaidīts atbalsts no nozares un priekšlikumi, kā ministrija var palīdzēt.
* Bezdarba rādītāji valstī turpina pieaugt un pavasara sezonā būs nepieciešama Būvniecības nozares sadarbība un palīdzība bezdarba aspekta mazināšanai.
* Interesētu arī *Rail Baltica* projekts, kas valstij ir gadsimta projekts. Vai nozarei ir kādi jautājumi un aizķeršanās, vai nepieciešams no ministrijas puses iesaistīties un palīdzēt. Būs papildus līdzekļi ceļu būvei un infrastruktūras objektiem, bet nozarei ir jābūt gatavai paņemt to pretī.
* Gribēja uzklausīt nozares pārstāvjus, lai dzirdētu kā nozare jūtas.

Padomes dalīborganizāciju pārstāvji informēja ministru par to kā Covid – 19 pandēmijas ietekmē pārstāvēto apakšnozaru darbu un prioritārajiem uzdevumiem 2021.gadam.

Ņemot vērā to, ka ministrs izrādīja interesi par normatīvā regulējuma virzību, **Padome normatīvā regulējuma izstrādes  *“ceļa karti*” noteica kā prioritāru normatīvā regulējuma izstrādē. Attiecībā uz biežajiem normatīvā regulējuma grozījumiem organizēt kopīgu sanāksmi, lai vienotos par regularitāti un to kā procesu labāk organizēt.**

# **Darbs pie prioritārajiem uzdevumiem**

## **Būvniecības regulējuma pilnveidošana**

Ekonomikas ministrija regulāru katrā Padomes sēdē informēja par normatīvā regulējuma virzību un aicināja Padomes locekļus sniegt atzinumus, kā arī organizēja darba grupas konkrētu jautājumu risināšanai. Darbu turpināja Padomes un EM izveidotās darba grupas normatīvā regulējuma pilnveidošanai (Būvniecības likuma grozījumiem, VBN grozījumiem u.c.).

**Būvniecības regulējuma izmaiņu “ceļa karte”.**

Padome aktīvi piedalījāsdarba grupas iepriekšējā gadā izstrādātās **“**ceļas kartes” apspriešanā, kurā vēlējās definēt būvniecības regulējuma un būvniecības procesa konceptuāla līmeņa vēlamo pārmaiņu/uzlabojumu un priekšlikumu sarakstu. Darba grupas vadītājs E.Timofejevs (LAS)pauda viedokli, ka visiemnav viena kopēja skatījuma uz izmaiņām, tādēļ ierosināja izrunāt un vienoties, kā nozare redz būvniecības regulējuma izmaiņu “ceļa karti” 10 gadu perspektīvā.

Pret ko iebilda citi Padomes locekļi, kas uzskatīja, ka tas ir ļoti darbietilpīgs process, lai pilnībā mainītu esošo sistēmu un vajadzētu koncentrēties uz būtiskākajiem jautājumiem, kā piem. pasūtītāja loma, inženierkonsultants, būvuzraugs, autoruzraudzība, VUGD funkcijas u.c. Padome vienojās, ka darba grupai, kas pie tā strādā, vajadzētu pabeigt iesākto. Arī EM atbalstīja iesākto procesu un aicināja vienoties par konceptuālajiem risinājumiem (LBP 15.04.2021. sēde prot. Nr.5 3.§)

Darba grupa turpināja strādāt pieBūvniecības regulējuma izmaiņu “ceļa kartes” un maija beigās E.Timofejevs iepazīstināja padomi ar ceļa kartes principiālajiem nosacījumiem (LBP 20.05.2021. sēde prot. Nr.6 1.§):

1. Būvniecības likumā skaidri tiek definēta visu būvniecībā iesaistīto pušu atbildība;
2. Skaidri nosakāmas būvniecībā iesaistīto valsts un pašvaldību institūciju kompetences, atbildību robežas un vienoti darbību izpētes termiņi;
3. Būvniecības procesa un būvprojekta stadiju apraksts precizējams saistībā ar LVS 16310 nosacījumiem;
4. Būvniecības likumdošanā fiksējama prasība visām būvniecībā iesaistītajām pusēm sadarboties rezultāta sasniegšanai un būvniecības pamatprincipu ievērošanas nodrošināšanā visās projektēšanas un būvniecības stadijās (gan pašvaldības, gan valsts uzraudzības institūcijām, gan projektētājiem, gan ekspertiem) ;
5. Profesionālisma prasmes noteikšana par galveno ar būvniecību saistīto jautājumu izlemšanas kritēriju;
6. Uzsākama pāreja uz būvniecības nozares lielāku pašpārvaldi;
7. Visu būvkomersantu reģistrācija vienotā būvniecības nozares reģistrā -BIS ([www.bis.gov.lv](http://www.bis.gov.lv)).

**Padome ar balsu vairākumu 2021. gada 20.maijā apstiprināja Būvniecības regulējuma ceļa kartes galvenos principus.**

**Tiesiskā regulējuma izstrādāšana un virzība**

 **Būvniecības likums**

Būvniecības likums, pie kura grozījumiem par atbildībām Padome strādāja iepriekšējā gadā, 2021.gada sākumā bija apstiprināts Saeimā 2. lasījumā.

EM informēja padomi, ka Saeimas Tautsaimniecības, agrārās, vides un reģionālās politikas komisija ir vienojušies, ka EM veidos darba grupu iesaistoties visiem interesentiem, lai vienotos par inženierkonsultanta lomu, tiesībām un pienākumiem, un lai precizētu regulējumu. Saeimā vienojās šo jautājumu nevirzīt esošā likumprojekta ietvaros, lai to nekavētu (LBP 18.02.2021. sēde prot**.** Nr.2 4.§ ).

*2021. gada 15.aprīlī Saeima vienbalsīgi pieņēma grozījumus Būvniecības likuma 3.lasījumā par atbildībām.*

Padome turpināja atrādāt pie Grozījumi Būvniecības likumā saistībā ar inženierkonsultanta definīciju un sertificēšanas procesiem, kā arī precizējot uzraudzības jēdzienu.

EM, lai būtu vieglāk aizstāvēt pašu ideju Saeimā, aicināja nozari padomāt un piedāvāt citu nosaukumu inženierkonsultantam un norādīja, ka nav runa par definīciju, bet par vārdu konsultants, kas nerada pozitīvu pozicionējumu Latvijā (LBP 14.10.2021. sēde prot**.** Nr.10 5.1.§). Uz to R.Eizenšmits (LBS) norādīja, ka tulkojot FIDIC līgumus tika pieņemts šo inženieri nosaukt par Inženierkonsultantu, bet protams nozare var padomāt par veiksmīgāku nosaukumu.

 **Jautājums joprojām paliek aktuāls.**

**Vispārīgie būvnoteikumi (VBN)**

EM informēja Padomi, ka 2021.gadā uzsāks VBN virzību. Plānoja sākt ar priekšizpēti un projektēšanu, par ko ar Padomi jau ir panākta vienošanās iepriekšējā gadā (LBP 18.02.2021. sēde prot. Nr.2 4.§).

Vasarā EM organizēja darba grupu, lai izstrādātu grozījumu VBNsaistībā ar inženierkonsultanta lomu un atbildību. (LBP 16.06.2021. sēde prot. Nr.7 3.§)**.**

Rudenī EM informēja Padomi, ka ir sagatavots VBN grozījumu projekts attiecībā

uz priekšizpēti un projektēšanu un tiks nodots Padomei un nozarei komentēšanai (LBP 14.10.2021. sēde prot. Nr.10 5.1.§).

EM, lai uzlabotu būvniecības procesu, veica grozījumus arī speciālajos būvnoteikumos ĒBN, lai vienkāršotu vienkāršoto būvdarbu skaņošanas procesu.

**Darbs pie VBN turpinās.**

**Tipveida līgumi**

EM informēja Padomi, ka tipveida līgumu regulējums ir izsludināts VSS, un ir saņemti ļoti daudz iebildumu, kas tiks apkopoti un virzīti uz starpinstitūciju sanāksmi (LBP 18.02.2021. sēde prot**.** Nr.2 4.§)**.** EM atkārtoti Padomi informēja par būvniecības tipveida līgumiem, statusu un saskaņošanas procesu, kā arī par galvenajiem saņemtajiem iebildumiem (saistību ierobežojums, kas rada bažas būvkomersantiem un nepamatotu finanšu slogu visa būvdarbu līguma izpildes laikā, obligāto ekspertīzes noteikšanu. gadījumā ja veidojas strīds starp pasūtītāju, būvuzraugu vienā pusē un būvnieku, būvdarbu vadītāju otrā pusē) (LBP 20.05.2021. sēde prot**.** Nr.6 2.§ ).

EM plānoja vēlreizjūnijā rīkot starpinstitūciju sanāksmi. Padome atbalstīja EM nostāju un nolēma nosūtīt kopīgu Padomes viedokli par šiem jautājumiem uz starpinstitūciju sanāksmi.

Tomēr neizdevās vienoties par atsevišķiem jautājumiem un regulējums par tipveida būvdarbu līgumiem tika iesniegti vēlreiz VSS izskatīšanai kā nesaskaņots. EM aicināja Padomi pēc izsludināšanas VSS sniegt atzinumus (LBP 14.10.2021. sēde prot**.** Nr.10 5.1.§. )

**Darbs pie Tipveida līgumu nosacījumiem turpinās.**

**Būvniecības civiltiesiskās atbildības obligātās apdrošināšanas (BOCTA) likums**

Apdrošināšanas likumu gada sākumā martā bija plānots izsūtīts publiskajai apspriešanai, par to EM informēja Padomi (LBP 18.02.2021. sēde prot**.**Nr.2 4.§.)

Vēlreiz pie šī jautājuma Padome atgriezās vasaras sākumā, kad EM skaidroja likuma būtību un atbildēja uz Padomes jautājumiem (LBP 20.05.2021. sēde prot**.**Nr.6 3.§). Tika norādīts, ka likumprojekts ir paredzēts trešo personu interešu aizsardzībai un tieši saistīts arto, kabūvniecības ierosinātājs atbild par trešajām personām nodarītajiem zaudējumiem, lai mazinātu strīdu riskus un būvniecības ieceres īstenošanas apturēšanu dēļ strīdiem, kas rada zaudējumus.

Jūnijā “Būvniecības civiltiesiskās atbildības obligātās apdrošināšanas likums”tika izsludinātsVSS un bija pieejams Padomei atzinumu sniegšanai.

Nozare aicināja EM pārskatīt arī spēkā esošo būvspeciālistu un būvkomersantu profesionālās darbības apdrošināšanas sistēmu, lai ieviešot BOCTA neveidotos dubultas apdrošināšanas izmaksas par vieniem un tiem pašiem riskiem.

**Darbs pie BOCTA turpinās.**

## **Būvspeciālistu sertificēšanas sistēmas pilnveidošana**

**MK noteikumi Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi””** (turpmāk – MK noteikumi Nr.169)

Lai pilnveidotu būvspeciālistu sertificēšanas sistēmu, bija plānoti līdz gada beigām sagatavot divus grozījumu projektus MK noteikumos Nr. 169.

* Īsos grozījumus, kas jau 2021.gada aprīlī tika iesniegti izskatīšanai MK un skar jautājumu saistībā ar tiesībām veikt ugunsdrošības sistēmu projektēšanu, kā arī Partnerības virzīto jautājumu par būvtehniķiem. Grozījumos ir noteikts, ka tie, kas ir mācījušies un ieguvuši augstāko izglītību, ir atbrīvojami 5 gadus no profesionālās pilnveides.
* Lielos grozījumu, kuros bija nepieciešams precizēt uzraudzības regulējumu, jo 2021.gadā beidzas kompetences pārbaudes iestāžu Deleģēšanas līgumi. EM priekšlikumu izstrādi uzticēja kompetences uzraudzības iestādēm, kas BVKB vadībā pusgada garumā darba grupā strādāja pie priekšlikumu izstrādes.

EM oktobrī informēja Padomi (LBP 14.10.2021. sēde prot.Nr.10 5.1.§ **)**, ka no BVKB saņemts kompetences pārbaužu iestāžu darba apkopojums attiecībā uz MK noteikumiem Nr.169. Diemžēl EM nevarēja pieņemt izstrādātos priekšlikumus, jo uzskatīja, ka nav atrisināti svarīgākie jautājumi un procesu jāsāk no jauna.

**Bija plānots grozījumus MK noteikumos Nr.169, izstrādāt 2021.gadā, bet tie tika pārcelti uz 2022. gadu.**

**Ugunsdrošības speciālista reglamentētas profesijas izveide**

Padome 2020.gadā, ņemot vērā jautājuma aktualitāti, izveidoja Ugunsdrošības darba grupu, kuras uzdevums līdz 2020.gada beigām bija sagatavot informatīvo ziņojumu par konceptuāliem risinājumiem ugunsdrošības jomas sakārtošanai. Jautājums skāra būvju būvniecības procesā iesaistīto dalībnieku kompetenci ugunsdrošības jomā: sertificētu būvspeciālistu, Valsts ugunsdzēsības un glābšanas dienesta un atbildīgo institūciju kompetenci, kapacitāti un atbildību, vērtējot to kopsakarā ar izvirzītajām būtiskajām prasībām būvei. Darba grupā strādāja pārstāvji no – EM, Iekšlietu ministrijas, BVKB, VUGD, LBS, LAS, LIKA, Latvijas Būvkonstrukciju projektētāju asociācijas, Latvijas Būvinspektoru un būvuzraugu asociācijas un Latvijas ugunsdrošības asociācijas.

Uzklausot, darba grupas ziņojumu “Ziņojums par konceptuālām izmaiņām iesaistīto pušu atbildību būvniecības procesā (ugunsdrošības jomā)”, (03.12.2020. prot. Nr. un 14.01.2021. prot. Nr.1 4.§), Padome lēma par konceptuālu virzību uz VUGD izslēgšanu no būvniecības procesa un jaunas reglamentētas sfēras ugunsdrošības jomā izveidošanu**.**

 Padome identificēja trūkumus būvniecības procesā attiecībā uz atbildību par būves atbilstību prasībām ugunsdrošības jomā un šīs atbilstības pārbaudes kārtību un aicināja EM (LBP 22.01.2021. vēstule Nr. 3.4-3.1/2021/ 528N *Par* *grozījumiem būvniecības procesa normatīvajā regulējumā ugunsdrošības jomā*) veikt grozījumus normatīvajā regulējumā, skaidri nodalot atbildību ugunsdrošības jomā, tādējādi paaugstinot būvniecības procesa efektivitāti, kas ir būtisks apstāklis investīciju piesaistei nozarē. Atbalstu šim Padomes lēmumam pauda arī LTRK un Nekustamā īpašuma attīstītāju alianse.

Ekonomikas ministrija vērsa Padomes uzmanību uz atsevišķu apsvērumu pretrunīgumu, kā arī riskiem, kas ir saistīti ar piedāvātā konceptuālā risinājuma izveidošanu un norādīja, ka pirms uzsākt diskusiju par VUGD lomas mazināšanu vai atteikšanos no VUGD iesaistes būvniecības procesā, būtu jāpanāk būvspeciālistu profesionālās darbības un kompetences uzlabošana.

Vērtējot jaunās papildus sertificēšanas sfēras ieviešanu, ir jāveic arī samērīguma novērtējums, tai skaitā norādot pamatojumu katram paredzētajam ierobežojumam un apsvērumus, kāpēc sabiedrības interešu aizstāvību nav iespējams sasniegt ar citiem, mazāk ierobežojošiem līdzekļiem, piemēram, papildus apmācība organizēšana esošā sertifikāta ietvaros.

Ņemot vērā to, ka pirms Padomes priekšlikumu ietveršanas normatīvajā regulējumā ir jāveic izpētes process, EM atbalstīja Padomes lēmumu par Ugunsdrošības darba grupas darba turpināšanu arī 2021.gadā, vērtējot jaunās sertificēšanas sfēras izveides nepieciešamību, pamatotību un samērīgumu.

Ugunsdrošība darbu darba grupas ietvaros, lai operatīvi risinātu konkrētus jautājumus sadarbībā ar nozares speciālistiem un VUGD, pie LBS tika izveidota tehniskā komisija. Tehniskajā komitejā, sanākot kopā nozares speciālistiem, neskaidrību vai strīdus gadījumos tiktu izskatīti un sniegti skaidrojumi būvniecības nozares dalībniekiem par būvniecību reglamentējošo normatīvo aktu praktisko pielietošanu un tehniskajiem risinājumiem.

**Darbs pie Būvniecības Ugunsdrošības regulējuma izmaiņām turpinās.**

**Būvniecības nozares kvalifikācijas ietvarstruktūrā iekļauto profesiju karte**

D.Ģēgeris (LSGŪTIS) izteica priekšlikumu Būvniecības nozares kvalifikācijas ietvarstruktūrā iekļauto profesiju kartē un struktūrā nomainīt vārdu “inženierkomunikācijas” ar “inženiersistēmas”, kas ir starptautiski atzīts termins. Viņš informēja Padomi, ka izstrādājot Būvniecības nozares profesiju karti un profesiju standartu, ir ievērots, lai Latvijas Republikas normatīvajos aktos tiktu lietota vienveidīga terminoloģija un Būvniecības nozares kvalifikācijas struktūras būtu atbilstoša būvniecības nozares normatīvajiem dokumentiem, un ir sakārtoti profesiju un specializāciju nosaukumi nozares kvalifikāciju ietvarstruktūrā.

Būvniecības procesā dažādos kvalifikācijas līmeņos tiek iesaistīti inženiersistēmu būvinženieri (projektētāji, eksperti, būvuzraugi, būvdarbu vadītāji un energoauditori), kuriem attiecīgajā reglamentētajā jomā jābūt profesiju standartiem, zināšanām, prasmēm. Līdz ar to “Būvniecības nozares kvalifikācijas ietvarstruktūrā iekļauto profesiju kartē” ir nepieciešams nomainīt nosaukumus un papildināt ar atbilstošām profesijām (LBP 20.05.2021. sēde prot.Nr.6 6.2.§).

**Padome vienbalsīgi atbalstīja D.Ģēģera priekšlikumu par izmaiņām “Būvniecības nozares kvalifikācijas ietvarstruktūrā iekļauto profesiju kartē” un nolēma, ka Padomei 2022.g. būtu jāpārskata profesiju karti attiecībā uz būvniecības nozari.**

## **Publisko iepirkumu sistēmas pilnveidošana**

**Publisko iepirkumu likums (PIL)**

Viena no Būvniecības nozares prioritātēm ir Publisko iepirkumu likuma grozījumi ko virza FM, kuros ir paredzēti jauni obligātie kontroles pasākumi, gan pasūtītājiem, gan piegādātājiem, kurus ieviešot iepirkumu process paliks birokrātiskāks. Šie grozījumi skar visas nozares, tsk. būvniecības nozari. G.Miķelsons aicināja Latvijas Būvniecības padomes biedrus, to NVO pievienoties LTRK un LDDK sagatavotajam MEMORANDAM par publisko iepirkumu sistēmas pilnveidošanu, kura mērķis ir pasūtītājiem kopā ar piegādātājiem apliecināt, ka nozares šajā jomā vēlas pašsakārtoties[[3]](#footnote-3) (LBP 20.05.2021. sēde prot.Nr.6 5.§).

Partnerība un citas ieinteresētās NVO visa gada garumā sekoja PIL virzībai Saeimā un likuma grozījumiem, kas attiecas uz kandidātu un pretendentu izslēgšanas iemesliem, lai nodrošinātu, ka publiskajos iepirkumos var piedalīties tikai godprātīgi kandidāti un pretendenti. Likuma grozījumos irpriekšlikums izveidot publisko līgumu reģistru, kā arī noteikt, ka turpmāk visi būvniecības apakšuzņēmēji būs jāpārbauda pirms tiek slēgti līgumi publisko iepirkumu ietvaros.

Tika sniegti priekšlikumi PIL grozījumiem uz 3.lasījumu Saeimā. Par izslēgšanas nosacījumiem un apakšuzņēmēju pārbaudēm. G.Miķelsons vērsa Padomes uzmanību uz to, ka tiem, kas piedalās publiskajos iepirkumos, nākamajā gadā jārēķinās ar izmaiņām PIL un papildus administratīvo slogu (LBP 14.10.2021. sēde prot.Nr.10 5.§**)**.

**Būvniecības iepirkumu kvalifikācijas prasību vadlīnijas**

EM informēja Padomi (LBP 20.05.2021. sēde prot.Nr.6 4.§) par to, ka MK 2020.gadā izdeva rīkojumu Nr.49 “Par Rīcības plānu publisko iepirkumu sistēmas uzlabošanai” un tajā ietverto uzdevumu EM sadarbībā ar Konkurences padomi, Iepirkumu uzraudzības biroju un citām institūcijām izstrādāt standartizētas kvalifikācijas prasības nozaru griezumā (būvniecība), kas novērš nepamatotu un neobjektīvu kvalifikācijas prasību izvirzīšanu iepirkuma procedūras dokumentos.

 EM izveidoja darba grupu, kura izstrādāja vadlīnijas ,,Kvalifikācijas prasību sagatavošana ēku būvdarbu publisko iepirkumu nolikumos”, kas mazinātu praksē konstatētās problēmas un veicinātu vienotu izpratni par pakalpojumu sniedzējiem un būvdarbu veicējiem izvirzāmām kvalifikācijas prasībām publisko iepirkumu nolikumos, kas balstīti labās prakses piemēros.

 *Vadlīnijas ,,Kvalifikācijas prasību sagatavošana ēku būvdarbu publisko iepirkumu nolikumos” ir publiskotas Iepirkumu uzraudzības biroja mājas lapā[[4]](#footnote-4).*

## **Zaļās būvniecības sistēmas izveide**

Iekļaujot Zaļo būvniecību Padomes prioritātēs 2021.gadam, Padome cerēja, ka varēs rosināt aktīvāku diskusiju ar FM, VARAM, EM, SM un nozari (LBP 18.02.2021. sēde prot.Nr.2 3.§).

Ir EK uzstādījums, ka publiskajām investīcijām jābūt “zaļām”. Nozarei pagaidām nav saprotams kā tās tiks mērītas. Valsts pārvaldei un nozarei būtu jāvienojas, kā zaļās investīcijas, zaļās būves un zaļie ceļi tiks mērīti, šobrīd visi VARAM izsrādātie ZPI zaļie kritēriji ir tikai ieteicami, bet nav obligāti. Atbilstoši EK rekomendācijām par ilgtspējīgu ēku standartu Level(s) un starptautiskām ilgtspējīgas būvniecības sertificēšanas sistēmām (BREEAM, LEED, DGNB) būtu jāpārskata esošie būvniecības ZPI kritēriji un jādefinē obligāto kritēriju kopa, kura apliecinātu, ka būvu pēc būtības tiek projektēta, būvēta un lietota ar minimālu ietekmi uz klimata pārmaiņām. Būtu jāpārskata minimālās alternatīvo energoresursu prasības, telpu mikroklimata veidošanas standarti un būvgružu šķirošana būvlaukumos un pārizmantošana būvniecības projektos.

Zaļā būvniecība nākamam periodiem ir liels stimuls ES līdzekļu saņemšanai. Padome tiek aicināta kopā ar EM un VARAM iesaistīties darba grupā, lai definētu zaļās būvniecības mērķus, tvērumu un nepieciešamo aktivitāšu karti.

G.Miķelsons prezentēja Padomei Zaļās būvniecības sfēru un aktivitāšu karti (LBP 16.06.2021. sēde prot.Nr.7 1.§.**)** un aicināja Padomi apstiprināt Zaļās būvniecības tvērumu -

1. ES fondi 2027 & GreenDeal programmas būvniecības nozarē.
2. Energoefektivitātes standarti.
3. Zaļo publisko iepirkumu kritēriji & monitorings Būvniecības informācijas sistēmā.
4. Ilgtspējīgas būvniecības sertificēšanas sistēmas.
5. SEG emisiju aprēķina un monitoringa sistēma nozarē.
6. Būvmateriālu aprites sistēma.
7. Koka būvju veicināšana.
8. Telpu mikroklimata standartu attīstība.
9. Viedo ēku indeksa izveide
10. Programmas virsvadība Ekonomikas ministrijā.

**Padome ar balsu vairākumu apstiprināja Zaļās būvniecības tvērumu**

G.Miķelsons informēja Padomi parKlimata politikas padomes izveidošanu, norādot, ka tā būs institūcija, kur pieņemt stratēģiskus lēmumus attiecībā uz klimata politikas jautājumiem, tai skaitā zaļās būvniecības regulējumu, standartiem utt.

Tāpat Padome tika informēta par to ka LIBP kopā ar VARAM strādā pie tā, kā mērīt zaļo būvniecību (Zaļā publiskā iepirkuma kritērijiem) (LBP 14.10.2021. sēde prot.Nr.10 2.§).

## **Latvijas Būvniecības padomes reforma**

Padomes priekšsēdētājs G.Miķelsons, prezentējot priekšlikumus Latvijas Būvniecības padomes reformai (LBP 18.02.2021. sēde prot.Nr.2 2.§),raksturoja esošo situāciju:

* Izdarīts ir tikai 50% no tā, kas tika definēts “Atbildīgo Ministru kabineta locekļu un Būvniecības nozares pārstāvju sadarbības Memorandā[[5]](#footnote-5) “(2016), pārējie 50% vēl ir procesā.
* Nozares ir kritiskas pret valsts pārvaldi attiecībā uz būvniecības nozares pārvaldību, ne tikai pret EM. Padomes ieteikumi un lēmumi ir konsultatīvi, ne vienmēr tiek ņemti vērā, valsts pārvaldei (citām ministrijām) tie nav saistoši.
* Publisko nekustāmo īpašumu attīstības un Būvniecības nozare ir ļoti decentralizēta, kas rada lielus izaicinājumus nozari efektīvi pārvaldīt un mērķtiecīgi attīstīt.
* Būvniecības nozare ir administratīvi pārregulēta, būt vēlams virzīties nozares profesionālās pašpārvaldes virzienā.

Pārmaiņu mērķi

* Uzlabot Būvniecības nozares dialogu ar valsts pārvaldi visos ar nozari saistītos jautājumos;
* Audzēt Padomes profesionālo ietekmi;
* Veicināt nozares centralizētāku pārvaldību.

Izvirzītie priekšlikumi tika saistīti ar Padomes ietekmes izaicinājumiem, Padomes sastāvu un priekšlikumiem izmaiņām Padomes nolikumā[[6]](#footnote-6), papildinot to ar papildus pienākumiem, tiesībām, tajā skaitā ar VETO tiesībām atsevišķos būvniecības regulējuma jautājumos.

Padomē pārstāvētās NVO apsprieda priekšlikumus savās organizācijās un sniedza savus ierosinājumus.

Priekšlikumu apkopojumu skatīja vēlreiz, bet arī šajā reizē Padome nevarēja vienoties par vairākiem jautājumiem (LBP 18.03.2021. sēde prot.Nr.4 2.§) un nolēma turpināt strādāt pie priekšlikumiem par Latvijas Būvniecības padomes reformu, norādot, ka Padome ir lielisks veids kā mēģināt konsolidēt būvniecības nozares spēkus un redzējumus, tāpēc pārstāvniecībai būtu jābūt pietiekoši lielai, saglabājot dažādu nozares pārstāvju klātbūtni.

Plāns bija līdz vasaras sākumam noformulēt priekšlikumus normatīvā regulējuma grozījumiem un līdz rudenim pieņemtu grozījumus MK noteikumos. Lai to paveiktu tika veidota darba grupa.

Priekšlikumi normatīvā regulējuma grozījumiem Latvijas Būvniecības padomes reformai, tika iesniegti EM. EM sniedza savus komentārus.

**Viedokļi netika saskaņoti, līdz ar to normatīvā regulējuma grozījumiem Latvijas Būvniecības padomes reformai netika izstrādāti.**

# **Ārkārtējās situācijas jautājumi, krīzes risinājumi**

## **Būvniecības nozares attīstības apjomi, finansējums un prognozes 2021.-2022.gadam**

Gada sākumā publiski izskanēja informācija no Latvijas Bankas ekspertiem un Latvijas Universitātes pasniedzējiem un zinātniekiem un Fiskālās disciplīnas padomes, kas norādīja uz iespējamiem nozares pārkaršanas riskiem. Savukārt konfidences rādītājs Būvniecības nozarē bija strauji samazinājies, neraugoties uz valdības papildus ieguldījumiem infrastruktūrā 2020.g.

Raizējoties par finansējumu Būvniecības nozarei Padome jau 2021.gada sākumā nosūtīja FM informācijas pieprasījumu par kopējo publiskā finansējuma prognozi būvniecībai 2021/2023.gadam.

Lai mazinātu bažas, O.Feldmane (EM) prezentēja Būvniecības produkcijas apjomu prognozi 2021.-2026.gadā ēku būvniecības sektorā, ņemot vērā pieejamos finansējuma avotus: Valsts un pašvaldību iestāžu un kapitālsabiedrības ieguldījumi; RRF pieejamie finanšu līdzekļi; ALTUM programma energoefektivitātes veicināšanai uzņēmējiem, kā arī ES struktūrfondu finansējums 2021.-2027. gadiem (LBP 18.03.2021. sēde prot.Nr.4 1.§).

Padome prognozēja, ka kopējais pieejamais finansējums un būvniecības kopējais apjoms varētu būt līdzīgs iepriekšējam gadam 2,3-2,4 miljardi EUR gadā. Ja apjoms tuvotos 3 miljardiem EUR gadā, tad varētu sākt runāt par pārkaršanu, par būtisku resursu trūkumu un būtisku cenu pieaugumu, kuru veicina būtisks būvapjomu pieaugums.

Lai valdība izstrādātu Latvijas kopējo redzējumu par vēlamajiem ieguldījumiem nozarē (t.sk. NVO aktivitātēm/līdzdalībai) no ES fondiem un citiem ārvalstu finanšu instrumentiem (t.sk. Atveseļošanas un noturības mehānisms un Daudzgadu finanšu ietvars), Nevalstisko organizāciju un Ministru kabineta sadarbības memoranda īstenošanas padome aicināja ministrijas organizēt diskusijas attiecīgās nozarēs. EM lūdza Padomes biedriem iesūtīt savas idejas un priekšlikumus (LBP 15.04.2021. sēde prot.Nr.5 2.§). Padome sprieda, ka nepieciešams organizēt stratēģisku tikšanos ar FM ministriju un citām institūcijām, lai veiktu stratēģisko plānošanu par to, kā iespējams līdzsvarot kopējos publisko investīciju apjomus nākošo 7 gadu periodā.

FM virzot kārtējo valsts budžeta programmu 2022+2, tā arī nespēja izveidot pārskatāmu un centralizētu visu publisko nekustāmo īpašumu un infrastruktūras investīciju (capex) prognozi. Kā arī EIS publiskie pasūtītāji vairs neuztur savu publisko nekustāmo īpašumu un infrastruktūras investīciju projektu un iepirkumu prognozes. Būvniecības padome atkārtoti aicināja FM šo jautājumu sakārtot, bet atsaucība no FM netika saņemta.

**Būvmateriālu cenu kāpums**

Tika saņemtas ziņas gan no pasūtītājiem, gan būvniekiem par būvmateriālu pieejamību un straujo būvmateriālu cenu kāpumu, tāpēc Padome sanāca, lai vērtētu situāciju saistībā ar sezonas straujo būvmateriālu cenu kāpumu, cenu kāpumu noslēgto līgumu ietvaros un iespējamiem risinājumiem (LBP 16.06.2021. sēde prot.Nr.7 2.§).

Padomes sēdē tika uzaicināti arīCFLA pārstāvji, kas norādīja, ka aģentūras rīcībā nav informācijas par būvmateriālu cenu kāpumu, lai gan par to runā medijos un privātajā sektorā. Publiskajos projektos vasaras sākumā tādas indikācijas vēl nebija, publiskajos iepirkumos vēl nebija vērojams sadārdzinājums, nebija arī projekti, kas tiktu pārtraukti dēļ būvmateriālu cenu kāpuma.

Savukārt Padomes locekļi vērsa uzmanību uz to, ka no būvmateriālu tirgotāju puses situācija ir pavisam pretēja. Cenu kāpums ir novērojams praktiski uz visām izejvielām. Ir materiāli, kuri jāgaida seši līdz astoņi mēneši. Sadārdzinājums uz visiem būvmateriāliem ir 25 %. Galvenais iemesls cenu pieaugumam ir lielais izejvielu pieprasījums, kas skar visas nozares.

L.Jākobsons (BRA)norādīja, kagalvenais iemesls cenu kāpumam ir tas, ka katra valsts mēģina ātrāk iziet no krīzes ko radījis Covid-19. Tā galvenokārt ir Amerikas Savienoto valstu un Ķīnas ekonomiskā izaugsme, kā arī tās ir sankcijas, kuras piemēro gan pret Krieviju, gan Ķīnu. Trūkst konteineru. Būvmateriālu ražotāji Latvijā saprot, ka nevar neko prognozēt līdz gada beigām, tādēļ cenšas nodrošināties ar to, kas ir pieejams un mēģina piepildīt noliktavas ar izejvielām. Lielāki izaicinājumi ir ar metāla izejvielām, kokmateriāliem, minerālvielām, kuru cenu kāpums ir ļoti straujš.

Arī citās Eiropas valstīs cenu kāpumi ir ļoti lieli, tāpēc Padome uzskatīja, ka dēļ cenu kāpuma, esošo līgumu ietvaros, daudzi būvnieki visdrīzāk nevarēs pabeigt objektus. Ir jābūt objektīvai iespēja pagarināt esošo līgumu izpildi bez sankcijām vai ir jābūt cenu indeksācijai, gan uz darbaspēku, gan uz būvmateriāliem.

**Padome nolēma apkopot informāciju par cenu kāpumu un EM vadībā organizēt diskusiju par cenu indeksāciju plānotajos MK noteikumos par būvniecības tipveida līgumu nosacījumiem.** Savukārt EM aicināja sagaidīt EM pētījuma Par prognozētām izmaiņām darbaspēka un būvmateriālu izmaksās būvniecības nozarē Latvijā” rezultātus, tad atkārtoti atgriezties pie šī jautājuma.

**Pētījums par prognozētām izmaiņām darbaspēka un būvmateriālu izmaksās būvniecības nozarē Latvijā**

(LBP 12.08.2021. sēde prot.Nr.8 1.§).

EM iepazīstināja Padomi ar **SIA “InnoMatrix”, iepirkuma ietvaros** veikto pētījumu par prognozētājām izmaiņām darbaspēka un būvmateriālu izmaksās būvniecības nozarē Latvijā 2021.- 2025.gadā, analizējot statistiku un balstoties gan uz klasiskajām metodēm, gan aptaujājot ekspertus.

Ziņojumā tika norādīts, ka nav pamata runāt par nozares pārkaršanu. Publiskā finansējuma atbalsta mehānismi veicina nozares stabilitāti, uz ko norāda jaunākie 2021.gada dati.

Būtiskākie izmaksas izmaiņu ietekmējošie faktori ir darbaspēka un būvizstrādājumu izmaksas. No celtniecības pamatmateriāliem lielākais izmaksu pieaugums 2021.gadā tiek prognozēts kokmateriāliem 30% apmērā. Otrs būtiskākais pieaugums 2021.gadā tiek prognozēts metālizstrādājumiem 24,3% apmērā.

Covid -19 ir atstājis viduvēju ietekmi kopumā uz būvmateriālu izmaksām, bet ietekme uz darbaspēka izmaksu pieaugumu pagaidām vērtējama kā nebūtiska.

G.Miķelsons, lai kontrolētu cenu kāpumu, prezentēja būvnieku priekšlikumus cenu kāpuma minimizācijai:

* Ticamas publiskā pasūtījuma prognozes;
* Samazināt plānoto būves platību, tilpumu;
* Esošo līgumu pagarinājumi, kvalitatīvās kontroltāmes;
* Būvmateriālu cenu indexācija (pēc FIDIC,+5% 12.mēn.);
* Noteiktu būvmateriālu importa, eksporta regulācija;
* Tipveida projektu, standartizētu risinājumu ražošana Latvijā;
* Regulēts uz laiku importa darbaspēks;
* Konkurences veicināšana tenderos (kvalifikācija, finanšu nodrošinājumi, informācija).

Septembrī sekojot līdzi cenu kāpumam Padomē izskanēja priekšlikums nozarei pašai izstrādāt būvmateriālu cenu indeksācijas modeli un tā piemērošanas vadlīnijas.

**Publiskā pasūtījuma prognoze 2022.gadam**

Skatoties uz būvniecības apjomu kritumu un algu un būvmateriālu cenu pieaugumu būvniecībā, Padome vēlējās zināt, kas notiks ar publisko pasūtījumu apjomiem 2022.gadā (LBP 14.10.2021. sēde prot.Nr.10 1.§**)**.

 G.Miķelsons prezentēja FM apkopojumu par pieejamo finansējumu būvniecībai 2022.gadam, savukārt EM prezentēja informācijas apkopojumu attiecībā uz jau apstiprinātajiem publiskiem apjomiem, uz kopējo finansējumu no valsts puses būvniecībā (struktūrfondi un valsts budžeta finansējums). EM un FM informācija liecināja, ka publisko investīciju, jeb pasūtījuma apjoms 2022.g. varētu būt ~1.3 miljardi eur.

Būvniecības nozares pārstāvji pauda bažas, ka ES programmu (RRF un MMF) izstrāde kavējas un reālo projektu un būvdarbu pasūtījumi un maksājumi būvnozarē ienāks tikai 2022.g. otrā pusē vai pat tikai 2023.g.

O.Feldmane (EM) informēja Padomi par dalību Saeimas komisijas sēdē, kurā tika prezentēta Latvijas Bankas prognoze attiecībā uz tautsaimniecības attīstību 2022.gadā. Liela uzmanība tika veltīta Būvniecības nozarei sakot, ka nozare pārkarst, ir problēmas, nav normāla attīstība. **EM, vērtējot reālo apgūstamo finansējumu, no savas puses neredzēja nozares pārkaršanu un plānoja tikšanos ar finanšu ministru un Latvijas Bankas pārstāvjiem, un solījās par to informēt Padomi.**

##  **Būvniecībā strādājošo vakcinācija pret COVID -19**

Arī 2021.gadā turpinājās COVID – 19 izplatība. Lai netiktu apturēts būvniecības process, aktuālais jautājums bija būvlaukumos strādājošo vakcinācija.

Valstī tika pārstrādāts vakcinācijas plāns un sākas konkurences cīņa par potēm. Padome secināja, ka nebūs iespējams nozaru griezumā savakcinēt visus, tāpēc jāvienojas, kuri nozarē ir tie “atslēgas” cilvēki - speciālisti, kuriem vakcināciju būtu nepieciešams saņemt ātrāk.

L.Jākabsons **(**BRA) informēja Padomi, ka būvmateriālu ražotāji lūgts valdībai veikt vakcināciju vismaz lielajos eksportējošos uzņēmumos, kur nepārtraukts ražošanas cikls.

Padome sūtīja EM priekšlikumus par tiem speciālistiem bez kuriem process būvniecībā var apstāties, lai EM komunikācijā ar Veselības ministrijas Vakcinācijas biroju var šo priekšlikumu pieteikt (LBP 14.01.2021. sēde prot.Nr.1 5.§**)**.

Savukārt rudenī situācija jau bija mainījusies, neraugoties uz to, ka COVID-19 turpināja izplatīties vakcinācijas aptvere valstī bija zema, tajā skaitā arī būvniecībā (vidēji 50% no nozarē nodarbinātajiem), taču arī saslimstība būvniecības nozarē bija zema. Valdība pieņēma virkni lēmumus, kas būtiski ietekmēja arī Būvniecības nozari.

Padome izvērtēja kādu ietekmi uz nozari atstās šie lēmumi (LBP 14.10.2021. sēde prot.Nr.10 4.§**)**.

Valdības rīkojumā tika noteikts, ka jebkuram darba devējam, kas grib nodarbināt klātienē nevakcinētos darbiniekus, jāveic risku izvērtēšana. Riskus ir nodefinējusi Darba inspekcija, kas par pamatu ir ņēmusi SPKC norādes. Pēc šī skaidrojuma līdz 2021.gada 15.novembrim jāstrādā pa vienam, nedrīkst strādāt divi cilvēki blakus. Būvniecībā daudzos procesos tas nav iespējams. Šādā situācijā nāktos slēgt atsevišķus būvlaukumus, jo diemžēl būvniecības nozarē ir zems vakcinēto skaits, būs jārunā par esošo līgumu termiņu pagarināšanu, jo nevar šo *force majoure* pārlikt tikai uz darba devējiem un ģenerālbūvniekiem.

EMnorādīja, ka nav piedalījusies šī lēmuma sagatavošanā, tomēr jāsaprot, ka Būvniecības nozarei nav ierobežojumu kā citām nozarēm, ir iespējas vakcinēties un strādājat. Atbalstot nozari,ministrijasolīja no savas puses darīs visu, lai rīkojums tiktu interpretēts ar mazākiem ierobežojumiem. Aicināja Padomes locekļiem sūtīt jautājumus par to, kā rīkoties, lai tiktu pildīti ārkārtējās situācijas nosacījumi, kādi izņēmumi nepieciešami pēc 2021.gada 15.novembra, lai Būvniecības nozare spētu darboties un nebūt jāstāv rindā uz valsts pabalstiem.

EM lūdza Padomi sasaukt ārkārtas sēdi 2021.gada 1.novembrī, lai noskaidrotu vai nozare ir izpratusi valdības lēmumu, ka darbu klātienē pēc 2021.gada 15.decembra varēs veikt tikai vakcinētās personas (LBP 01.11.2021. sēde prot.Nr.11**)**. Risks, ka pēc 15.decembra būvniecībā 10-15% nodarbināto nevarēs veikt darbus klātienē, kas var atstāt iespaidu uz būvdarbu veikšanu un būvmateriālu ražošanu, kur darbs ir tikai klātienē. Papildus jāņem vērā NVA dati, ka būvniecības nozarē ir brīvās vakances līdz 5000, kas kopa var veidot darba spēku nepieejamību līdz 20%, kas ir būtisks risks esošo līgumu izpildei. Tas rada problēmu īsā laika periodā, tāpēc bija jānoskaidro, kādos segmentos ir lielākie riski un kādi ir priekšlikumi. No valsts puses var par 10% samazināt ieguldījumus infrastruktūrā, lai darba spēka trūkuma dēļ nepārkarsētu nozari vēl vairāk.

Padome sēdē izrunāja jautājumu par ārkārtas situācijas regulējuma ietekmi uz būvniecības nozari pēc 15.novembra un pēc 15.decembra[[7]](#footnote-7). Kā tas ietekmēs:

* Darbu birojos un darbu būvlaukumos;
* Būvmateriālu tirdzniecību;
* Būvniecības preču loģistiku;
* Komunikāciju, lai informētu tirgus dalībniekus.

Padome atbalstīja valdības lēmumus un aicināja nozares darba devējus un ņēmējus, būvspeciālistus vakcinēties. Daudziem nozarē nodarbinātajiem bija svarīgi, ka nozares NVO atbalsta šo lēmumu. Padome nolēma atbalsta priekšlikumu nosūtīt visiem nozares pārstāvjiem, sagatavojot kopīgu vēstuli ar EM un Vakcinācijas biroju. Papildus nolēma lūgt LTRK skaidrojumu par *force majeure*, kā rīkoties piegādātājiem, kuriem būvlaukumos ir darba spēka nepieejamība un izpildit esošos līgumus objektīvi nav iespējams.

EM aicināja Padomi sniegt informāciju par līgumiem, kas ir līdz gada beigām un kā izskatās ar saistību izpildi, ja pēc 15.decembra visiem jābūt vakcinētiem, lai varētu runāt ar FM, par līdzekļus iesaldēšanu un nepazaudēšanu gada beigās, lai izlietotu nākamā gada sākumā, kā arī gaidīja no Padomes formulējumu par sekām, kādas var izraisīt valdības pieņemtie lēmumi Būvniecības nozarei.

Padome savā pēdējā sēdē ar balsu vairākumu nolēma atbalstīt vakcinācijas procesu Būvniecības nozarē un par šo lēmumu informēt nozares uzņēmumus un būvspeciālistus nosūtot vēstuli visiem BIS. Padome aicināja arī EM un FM izveidot centralizētu regulējumu (vadlīnijas), lai esošo būvdarbu līgumu izpildei būtu iespējama objektīvi un legāli termiņu pagarinājumi bez soda sankcijām un daļēji dot iespēju pasūtītājiem un piegādātājiem vienoties par būvlaukumu daļēju dīkstāves kompensāciju.

# **Citi jautājumi**

##  **Būvniecības nozares digitalizācija**

**BIM ieviešanas ceļa kartes statuss**

BIM ceļa kartes lielais mērķis, kad BIM kļūs par nozares standartu, ir iezīmēts uz 2025.gada pavasari, kad BIM tiks praktizēts visos publiskajos pasūtījumos. BIM ieviešanas plānā tika nodefinēti 16 uzdevumi uz 6 gadiem.

Padome uz sarunu par BIM ieviešanu aicināja Latvijā iesaistīto organizāciju un uzņēmumu pārstāvjus (LBP 16.09.2021. sēde prot.Nr.9 1.§).

Būvniecības industrijas digitalizācijas asociācijas pārstāvis vērtējot situāciju norādīja, ka BIM ieviešanas temps ir pieaudzis, taču ne pietiekami, vēl joprojām trūkst mācībspēki un kvalificēts darba spēks, un nozare attīstās galvenokārt dažu pasūtītāja ietekmē.

D.KotsVAS «Valsts nekustamie īpašumi» (turpmāk – VNĪ) Būves informācijas modelēšanas un vadības daļas vadītājs, atgādināja Padomei, ka BIM ieviešanas ceļa kartes ietvaros, 2019.gadā tika izstrādātas vadlīnijas ,,Būves informācijas modelēšanas prasības’’, kas paredzētas izmantošanai projektēšanā un būvniecībā publiskajos iepirkumos (uz 2021.gadu VNĪ ir realizēti 17 BIM projekti).

 ,,Latvijas valsts standarts” informēja, ka divu gadu laikā tiks pabeigti visi BIM pamatstandartu tulkojumi, kas attiecas gan uz ES ziņojumiem, gan arī uz vadlīnijām.

Sēdes laikā tika norādīts uz grūtībām sasniegt izvirzītās prioritātes un kvalitāti. No BIM skatu punkta, tieši informācijas standartizācija rada problēmas.

Arī RTU studentiem jau ir priekštats kas ir BIM un tiek domāts par maģistra programmas īstenošanu BIM vadībā. RTU ir izveidots Būvniecības Digitalizācijas centrs un veiksmīgi tikušas īstenotas vairākas apmācību programmas.

EM kopā ar Padomes locekļiem ir veikusi moderatora darbu saistībā ar BIM ieviešanas ceļa kartes veidošanu, tās mērķis bija veicināt BIM izmantošanu publiskajos iepirkumos balstoties uz vairāku ES valstu pieredzi. BIM ieviešanas plāns tiek īstenots, un lielu ieguldījumu ir devis ,, Latvijas valsts standarts” un augstu vērtējams pārējo iesaistīto paveiktais.

Padome norādīja, ka visi vēl mācās, būtu jābūt samērībai ieviešanas ātrumā, svarīga sadarbība un vienota vide. Digitālais modelis un digitālā klātbūtne atslābina cilvēkus, tad var pazust būvprojekta jēga, tam noteikti vajadzētu pievērst uzmanību.

**Padome apņēmās sniegt priekšlikumus kā uzlabot un pilnveidot BIM ieviešanas procesu un papildināt BIM ieviešanas ceļa karti, kā arī turpmākās padomes sēdē sekot līdzi ceļa kartes sasniegtiem starprezultātiem.**

## **Memorands ,, Par koka izmantošanu būvniecībā”**

EM informēja Padomi(LBP 12.08.2021. sēde prot.Nr.8 2.§) par 2021.gada23. aprīlī parakstīto EM un vairāku valsts pārvaldes iestāžu, NVO un valsts kapitālsabiedrību vienošanos Memorandu par kopīgu sadarbību, lai veicinātu koka būvmateriālu un būvizstrādājumu ar augstu pievienoto vērtību ražošanu un izmantošanu būvniecībā, sekmējot ilgtspējīgu būvniecību un Latvijas ekonomikas izaugsmi. Memoranda mērķis ir sekmēt mērķtiecīgas un efektīvas sadarbības veidošanu starp memoranda parakstītājiem. Galvenais uzdevums ir veicināt koka būvizstrādājumu izmantošanu būvniecībā.

Ministrija informēja par izstrādāto rīcības plānu koka izmantošanas būvniecībā veicināšanai balstoties uz sadarbības memorandā ,, Par koka izmantošanu būvniecībā’’ iekļautajiem darbības virzieniem:

* regulējuma izstrāde un pilnveidošana;
* nozares un pasūtītāju kompetences un kapacitātes celšana;
* labās prakses demonstrēšana.

**EM aicināja Padomi sniegt priekšlikumus plāna papildināšanai.**

## **Būvniecības nozares ētikas jautājumi**

**“Būvniecības karteļa” lieta**

Laikā, kad Konkurences padomes ierosināja “būvniecības karteļa” lietu pret 10 vadošajām Latvijas būvkompānijām, par **ilggadēju aizliegtu vienošanos par dalības nosacījumiem publiskajos un privātajos iepirkumos Latvijā,** Padome saņēma 3 būvuzņēmēju vēstules, saistībā ar Konkurences padomes ierosināto lietu. Vēstulēs būvuzņēmēji aicina Padomi savas kompetences ietvaros organizēt iespējamā Konkurences padomes nelabvēlīgā lēmuma makroekonomiskās ietekmes izvērtējumu uz Latvijas būvniecības nozari un tautsaimniecību kopumā.

Padome vienojās atzina, ka tās rīcībā trūkst informācijas, lai spriestu par šo lietu un līdz ar to Padome nav tiesīga iesaistīties šajā procesā. Konkurences padome ir kompetentā institūcija, kas veic izmeklēšanu. Padome nolēma, pēc lēmuma pieņemšanas un galīgās informācijas par būvuzņēmumu pārsūdzībām tiesā, aicināt Konkurences padomi un EM sniegt **“būvnieku karteļa”** lietas ietekmes novērtējumu uz būvniecības nozari un tautsaimniecību kopumā. (LBP 20.05.2021. sēde prot.Nr.6 6.1.§).

Konkurences padome 2021.gada 30.jūlijā pieņēma lēmumu **“būvnieku karteļa” lietā, konstatējot desmit būvniecības uzņēmumu ilggadēju aizliegtu vienošanos par dalības nosacījumiem publiskajos un privātajos iepirkumos Latvijā.** Ar lēmumu var iepazīties Konkurences padomes mājaslapā[[8]](#footnote-8) (gan ar visām iesaistītajām pusēm, gan piemērotajiem sodiem). Taču KP neveica izvērtējumu un aprēķinus, kādi zaudējumi pasūtītājiem ir radīti būvnieku aizliegto vienošanos ietvaros. Tomēr CFLA pieņēma vairākus lēmumus par lietā iesaistītiem projektiem, iesaldējot ES finansējumu vairākiem pasūtītājiem (lēmums stāsies spēkā pēc tiesas galīgā lēmuma), kas radīja problēmas ar esošo projektu pabeigšanas realizāciju.

Padome augusta sēdē (LBP 12.08.2021. sēde prot.Nr.8 3.§) apsprieda vēlreiz KP lēmumu un vienojās, ka nepieciešams pilnībā iepazīties ar ziņojumu, lai saprastu kādas būs sekas būvnozarei kopumā, kā arī vai būs pārsūdzības lēmumi. Partnerība bija gatava iesaistīties, lai šo ietekmi un riskus nākotnē samazinātu.

MK uzdeva EM sagatavot ziņojumu parKonkurences padomes lēmuma ietekmi uz būvniecības nozari.O.Feldmane informēja Padomi (LBP 16.09.2021. sēde prot.Nr.9 2.§) par Ziņojumu un to ka Konkurences padomes lēmuma izraisītās sekas publiskajiem pasūtītājiem ir ļoti jūtamas. Būvniecības nozare nesastāv tikai no 10 uzņēmumiem par kuriem ir Konkurences padomes lēmums, turklāt apstrīdējumi ir iesniegti tiesās, sekas uz būvniecības nozari kopumā tas neatstāj, ja neskaita reputāciju pie kuras būvnozare ir strādājusi gadiem. Situācija mainās tikai pasūtītājiem, kuru līdzekļi ir iesaldēti.

Pēc šī Konkurences padomes lēmuma tika iesniegts liels skaits priekšlikumu ko darīt, lai turpmāk uzlabotu publiskos iepirkumus.

EM iesniedza MK ziņojumu par šī lēmuma ietekmi un nepieciešamajiem preventīvajiem pasākumiem nākotne:

<https://www.em.gov.lv/lv/buvniecibas-nozare-attistiba-strategija-un-petijumi#konkurences-padomes-lemuma-izvertejums>

**Par profesiju standartu apstiprināšanas gaitu**

Augstskolas, kas sagatavoja būvspeciālistus, veic apmācību pēc programmām, kas balstītas uz jau novecojušiem būvniecības profesiju standartiem. Lai augstskolas varētu akreditēt jaunas, nozares vajadzībām atbilstošas izglītības programmas nākamajam periodam, nozarei bija jāizstrādā atbilstoši profesiju standarti. EM atvēlēja finansējumu standartu izstrādei un Padome izvēlējās trīs profesijas kurām primāri būtu nepieciešams izstrādāt profesiju standartus. Tās bija: ēku būvinženieris (LKI 6. līmenis), Inženiersistēmu būvinženieris (LKI 6. līmenis) un Būvinženieris (LKI 7. līmenis).

Publiskā iepirkuma ietvaros profesiju standartus izstrādāja LBS sadarbībā ar LSGŪTIS un citām profesionālajām organizācijām un nozares ekspertiem, darbs bija izdarīts kvalitatīvi. Izdevās labi nospraust katras profesijas mērķus, uzdevumus un profesijai nepieciešamās zināšanas un prasmes, lai varētu pārstrādāt augstākās izglītības programmas. Izstrādātie profesiju standarti tika skaņoti un precizēti gan Padomē, gan NEP.

 Tāpēc EM bija liels pārsteigums, ka noslēguma fāzē, kad profesiju standarti bija jāaizstāv IZM komisijā, EM sastapāmies ar lielu pretestību no divu padomes locekļu puses, kas bija IZM komisijas sastāvā.

EM gribēja pārrunāt ar Padomi par Padomes darba organizāciju, vai tas ir pieņemami, ka EM iet publiski kādu ideju aizstāvē, bet Padomes locekļi sāk protestēt, lai ar bijis pietiekami ilgs laiks un iespējas lai izteiktos.

Padome izteica nopēlumu saviem kolēģiem, norādot, ka lai ar bijuši strīdi par profesiju karti un profesiju standartiem, tomēr šāda pieeja, no viņiem kā Padomes locekļiem nav pieņemama. (LBP 14.10.2021. sēde prot. Nr.10, 3.§)

*Darbs pie šo standartu izstrādes ir pabeigts.*

*Profesijas standarti LKI 7 līmeņa profesijai “Būvinženieris” un LKI 6. līmeņa profesijām “Ēku būvinženieris” un “Inženiersistēmu būvinženieris” ir saskaņoti un apstiprināti PINTSA sēdē.*

**Padome šādā sastāvā savu darbu beidza nododot stafeti nākamajam Padomes sastāvam, kas tika ievēlēta 2021.gada 11.novembrī.**

1. <https://www.em.gov.lv/lv/buvniecibas-nozare-attistiba-strategija-un-petijumi> [↑](#footnote-ref-1)
2. Latvijas būvniecības nozares kvalitātes indeksa noteikšana, veicot būvniecības procesā iesaistīto procesa dalībnieku aptauju. <https://www.em.gov.lv/lv/buvniecibas-nozare-attistiba-strategija-un-petijumi> [↑](#footnote-ref-2)
3. <https://www.ltrk.lv/sites/default/files/inline-files/PIL_Memorands.pdf> [↑](#footnote-ref-3)
4. <https://www.iub.gov.lv/lv/jaunums/vadlinijas-kvalifikacijas-prasibu-sagatavosanai-eku-buvdarbu-publisko-iepirkumu-nolikumos?utm_source=https%3A%2F%2Fwww.google.com%2F> [↑](#footnote-ref-4)
5. Atbildīgo MK locekļu un Būvniecības nozares pārstāvju sadarbības MEMORANDS (2016) <https://www.em.gov.lv/lv/buvnieciba> [↑](#footnote-ref-5)
6. **MK 26.08.2014. noteikumi Nr.513 “Latvijas Būvniecības padomes izveidošanas un darbības kārtība”** <https://www.em.gov.lv/lv/padomes-nolikums> [↑](#footnote-ref-6)
7. ###  Grozījumi Ministru kabineta 2021. gada 9. oktobra rīkojumā Nr. 720 "[Par ārkārtējās situācijas izsludināšanu](https://likumi.lv/ta/id/326729-par-arkartejas-situacijas-izsludinasanu)"

“5.7.1 no 2021. gada 15. decembra darbiniekiem, tostarp brīvprātīgajiem un personām ar ārpakalpojuma līgumiem, kuri nav minēti šā rīkojuma [5.7. apakšpunktā](https://likumi.lv/ta/id/326729-par-arkartejas-situacijas-izsludinasanu#p5.7) un kuri veic darba pienākumus klātienē, nepieciešams vakcinācijas vai pārslimošanas sertifikāts;” [↑](#footnote-ref-7)
8. <https://www.kp.gov.lv/lv/jaunums/konkurences-padome-soda-10-buvniecibas-uznemumus-par-dalibu-karteli> [↑](#footnote-ref-8)